李廌
下第留别陈至
明缗钓香饵，彼取亦已微。
金丸往抵黾，我用一何卑。
余生宇宙间，动辄多愿违。
天王十二闲，玉勒黄金鞿。
奈何骥与騄，不使备六蜚。
盐车初未脱，伯乐第兴悲。
宁甘生刍饿，不为场藿嘶。
京都足风埃，士气随亦淄。
君於万夫间，独若三秀芝。
浩气久已定，得丧亮难移。
对之忘忿戾，澹然移安夷。
论交有斯人，是用久敬之。
吾生三十年，二十九年非。
末路各相望，奋庸会有时。
贵如未可求，守余北山薇。